**E prea târziu**

*Vindiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E prea târziu…copacii mă cerşesc la colţ de stradă,

Sunt lorzi fără averi, tu nu ai cum să-i crezi,

Eu le-am simţit doar umbra lăsată ȋn zăpadă,

Desculţă ȋndoială-n pantofi cu tocuri verzi,

E prea târziu …ninsorile s-au agăţat de ramuri,

Se fâstâcesc timide ȋn ochiuri reci de geamuri,

Se strâmbă ȋnspre mine, culori – marionete,

Iubitul meu…e prea târziu şi nu-mi mai este sete,

E prea târziu, iubite…sunt ȋnsămi iarna ta,

Tu ai ȋnchis fereastra, rupând copacii goi

Şi cuie frânte-n stele se-nfig ȋn tâmpla mea,

Acolo unde plângem, ca proştii, amândoi....